ኢትዮ ቴሌኮም በብሄራዊ መታወቂያ ዋስትና የሞባይል ስልኮችን በዱቤ ሊሸጥ ነው። ኢትዮ ቴሌኮም ከዚህ ቀደም ስማርት የሞባይል ስልኮችን ድርጅቶች ዋስትና ለሚገቡላቸው ሰራተኞች በዱቤ ሲሸጥ የነበረውን አገልግሎት በሚቀጥሉት ኣመታት ተግባራዊ ይደረጋል ተብሎ በሚጠበቀው ብሄራዊ መታወቂያ ዋስትና ለግለሰቦች በዱቤ መሸጥ ሊጀምር መሆኑን ገልጿል። የዱቤ ሽያጩ ማንኛውም ግለሰብ የብሄራዊ መታወቂያ ከመያዝ በተጨማሪ፣ ብድሩን የመክፈል አቅሙ ተገምግሞ የዱቤ አገልግሎቱን የሚያገኝ መሆኑን የኢትዮ ቴሌኮም የሽያጭ ክፍል ሃላፊ አቶ መሀመድ ሃጂ አስረድተዋል። 7 ኣይነት የዱቤ አማራጮች የተዘጋጁ ሲሆን ከእነዚህም መካከል ያልተገደበ የኢንተርኔት፣ የድምፅና የመልእክት አገልግሎትን የያዘ ‹ሃይሴንስ ኤች 30› ሞባይል ስልክ በየወሩ 2,557 ብር የሚከፈልበት ይሆናል። ሌላው አማራጭ ደግሞ በየወሩ የሚሰጥ ያልተገደበ የድምፅ አገልግሎት፣ 15 ጂቢ ኢንተርኔትና 200 መልእክቶች የያዘ ሲሆን፣ በየወሩ 2,253 ብር ይከፈልበታል። በየወሩ 1,410 ብር የሚከፈልበት ስስተኛው አማራጭ ደግሞ ሳምሰንግ ጋላክሲ ኤ10 ስልክ ሲሆን፣ በየወሩ የሚሰጥ 1,500 ደቂቃ፣ 20 ጂቢ ኢንተርኔትና 100 የመልእክት አገልግሎቶችን የያዘ ነው። ኢትዮ ቴሌኮም ስማርት ስልኮቹን ለማቅረብ በአገር ውስጥ ከሚገኙ 7 የሞባይል ስልክ አምራች ድርጅቶች ጋር እንደሚሰራ የገለፁት አቶ መሀመድ፣ ቴክኖ ሞባይል፣ ስማድልና ሌጀንድ ስልኮችን ለደንበኞች በዱቤ ሽያጭ እንደሚያቀርብ ጠቁመዋል። አሁን ከተዘጋጁት ስማርት የሞባይል ስልኮች በተጨማሪ በቀጣይ የደንበኞችን ፍላጎት መሰረት በማድረግ፣ የተለያዩ ኣይነት ስልኮች ለሽያጭ እንደሚቀርቡና የአገልግሎት ክፍያውም ሊሻሻል እንደሚችል አስረድተዋል። (ሪፖርተር)

Category: Telecom